## Miguel Barrachina insta el Ministeri a exigir a Europa els mateixos tractaments fitosanitaris que es permeten a països tercers

*** Recorda que la prohibició de l’ús del triciclazole, substància que està prohibida a Europa però sí que es permet usar en països tercers, ha sigut letal per a les varietats més sensibles
* El conseller ha exigit al Govern central la convocatòria urgent de la mesa bilateral sobre fitosanitaris promesa fa quasi un any**

El conseller d’Agricultura, Aigua, Ramaderia i Pesca, Miguel Barrachina, ha sol·licitat al Ministeri d’Agricultura, Pesca i Alimentació que exigisca a la Comissió Europea de manera urgent “que s’autoritzen els mateixos tractaments que es permeten en països tercers que comercialitzen el seu arròs”.

El conseller ha remarcat que “volem continuar tenint el millor arròs del món, i per a fer-ho hem de tindre les mateixes regles de joc que la resta de països”.

Barrachina ha enviat una carta al Ministeri en la qual advertix que “la retirada contínua de matèries actives i la falta d’inversió en alternatives ens estan portant a esta situació. El Ministeri ens deixa indefensos, sense ferramentes i desprotegits, i ens obliga a contemplar com les produccions cauen i, amb estes, la rendibilitat dels nostres agricultors”.

El conseller ha recordat que la retirada del triciclazole, substància que, malgrat estar prohibida a Europa, sí que es permet usar en països tercers, “ha sigut letal per a les varietats més sensibles, com ara la bomba”.

En este sentit, Barrachina ha afegit que “la postura del Ministeri no ajuda gens. Han autoritzat en arròs productes per a sembra en sec, quan saben perfectament que ací se sembra en aigua. En canvi, el Govern italià sí que ha permés l’ús d’eixe producte per a sembra en aigua”.

El conseller ha exigit al Govern central la convocatòria urgent de la mesa bilateral sobre fitosanitaris promesa fa quasi un any: “Seguim sense resposta malgrat les innombrables peticions per escrit que hem realitzat. És imprescindible que el Ministeri complisca la seua paraula i escolte els agricultors, perquè cada campanya sense solucions agreuja el problema”.

Fecha: 20/09/2025